स्कूल परिसर, हैण्डपंप की सफाई के बाद लगाए पौधे
कोरबा | ग्राम पंचायत गाड़ापाली में आयोजित हायर सेकेण्डरी स्कूल सरगबुंदिया का 7 दिवसीय एनएसएस शिविर का समापन हुआ। मिडिल स्कूल परिसर में आयोजित कार्यक्रम के मुख्य अतिथि पूर्व गृहमंत्री ननकीराम कंवर थे। सरपंच अमर कंवर, विजय पटेल भी उपस्थित थे।
कार्यक्रम अधिकारी सुरेन्द्र दुबे व पिंकी भट्टाचार्य के मार्गदर्शन में छात्राओं ने लोक गीतों पर नृत्य की प्रस्तुति दी। उन्होंने बताया कि शिविर के दौरान हैण्डपंप के आसपास तालाब, पचरी, गली मोहल्ले में साफ-सफाई किया गया। सोखता गड्ढा के अलावा पचरी व तुलसीचौरा का निर्माण किया। स्कूल परिसर में साफ-सफाई के साथ ही नलकूप के किनारे नाली, डस्ट बीन का निर्माण और परिसर में पौधरोपण किया।
सुबह योग शिक्षा के साथ शिविर का शुभारंभ होता था। खुले में शौच के दुष्परिणाम, साफ-सफाई की महत्ता, पर्यावरण सुरक्षा, बालिका शिक्षा का संदेश नाट्य प्रस्तुति के साथ ग्रामीणों को दिया। प्रतिदिन अलग-अलग विषयों पर मार्गदर्शन दिया गया। समापन समारोह के मुख्य अतिथि कंवर ने कहा कि नशा नाश का कारण है और युवा पीढ़ी इससे दूर रहे। इस दौरान जनपद सदस्य भुवन सिंह कंवर, जनार्दन दुबे, बीबी निराला, निलेश राठौर, विनोद सिंह समेत बड़ी संख्या में शिक्षक, ग्रामीण व जनप्रतिनिधि उपस्थित थे।
hin_Deva hin_Deva hin_Deva hin_Deva